Bathukamma Song: మంగ్లీ బత...
తేదీ పరంగా క్రికెట్ చరిత్రలో ఈ రోజుకి ఓ ప్రత్యేకత వుంది. ప్రపంచవ్యాప్తంగా వున్న క్రికెట్ ఫ్యాన్స్ ఎవ్వరూ క్రికెట్ చరిత్రలో మర్చిపోలేని రోజు ఇది. ముఖ్యంగా భారత్‌కి టాలెంటెడ్ క్రికెటర్ యువరాజ్ సింగ్ ఓ గొప్ప రికార్డుని అందించిన తేదీ ఇదే. టీ 20 వరల్డ్ కప్‌లో మాకూ ఓ అరుదైన రికార్డు వుందని ప్రతీ ఇండియన్ క్రికెట్ ఫ్యాన్ రొమ్ము విరిచి చెప్పుకునేంత అద్భుతమైన రికార్డు అది. యూవీ ఇంగ్లాండ్‌కి చుక్కలు చూపించిన రోజు అనగానే ఈపాటికే మీకు అసలు విషయం ఏంటో అర్థమై వుంటుంది. అవును.. మీరు ఊహించింది నిజమే. టీ 20 వరల్డ్ కప్ ప్రారంభమ్యాచ్‌లో ఇంగ్లాండ్‌పై యువరాజ్ సింగ్ విరుచుకుపడింది ఈరోజే. సరిగ్గా ఎనిమిదేళ్ల క్రితం... అంటే, 2007, సెప్టెంబర్ 19న ఒకే ఓవర్‌లో ఆరు బంతులకు ఆరు సిక్సర్లు కొట్టి యువరాజ్ సింగ్ ఓ కొత్త రికార్డు సృష్టించాడు. గతంలో ఆరు బంతులకు ఆరు సిక్సర్లు కొట్టిన రికార్డులూ వున్నప్పటికీ, అత్యంత వేగవంతమైన ఫార్మాట్‌గా గుర్తింపు పొందిన టీ 20 ఇంటర్నేషనల్స్‌లో మాత్రం మొదటి రికార్డు ఇదే. ఇప్పటికీ చివరి రికార్డు కూడా ఇదే కావడం విశేషం. వేస్తున్న ప్రతీ బంతిని సిక్స్ కొడుతున్న యూవీ వికెట్ తీయాలని ఇంగ్లాండ్ బౌలర్ స్టువర్ట్ బ్రాడ్ చేసిన ప్రయత్నాలన్నీ విఫలమయ్యాయి. స్టువర్ట్ ఎన్ని మేజిక్కులు చేసినా బాల్ బౌండరీలు దాటడం మాత్రం ఆగలేదు. బంతికే నోరు బావురుమనేదేమో అనుకునేలా బ్యాట్‌కి పనిచెప్పాడీ లెఫ్ట్ హ్యాండ్ క్రికెటర్. వరుసగా నాలుగు సిక్సులు కొట్టడంతోనే స్టేడియంలో వున్న స్పెక్టేటర్స్, టీవీల ముందు గుడ్లప్పగించి చూస్తున్న క్రికెట్ ఫ్యాన్స్ అందరికీ ఏదో వండర్ జరగబోతోందనే విషయం స్పష్టమైంది.
అటు స్టువర్ట్ మాత్రం ఎలాగైనా ఈసారి యూవీ వికెట్ తీసి, ఈ సిక్సుల వరదకి కట్టేయాలని తెగ కసిమీదున్నాడు. కానీ స్టువర్ట్ కలలు మళ్లీ కల్లలే అయ్యాయి. అనుకున్నట్లే అందరి అంచనాలని నిజం చేస్తూ యువరాజ్ ఐదో బాల్ కూడా సిక్స్ కొట్టాడు. ఇంకేం.. ఈ మ్యాచ్ చూస్తున్న వాళ్లందరికీ ఒక్కటే ఉత్కంఠ. ఆరో బాల్ కూడా సిక్స్ కొడితే అదో ప్రపంచ రికార్డు కానుండటంతో అందరి దృష్టి యూవీపైనే వుంది. పాపం స్టువర్ట్ మాత్రం అప్పటికే ధైర్యం కోల్పోయాడు. అయినా పట్టువీడని విక్రమార్కుడిలా ఆరో బంతితోనైనా యూవీని కట్టడి చేయాలని భావించాడు.అయితే, ఈసారి స్టువర్ట్ ఆలోచనలు యూవీ వికెట్ పై కాదు... అతడి వికెట్ తీయకపోయినా పర్వాలేదు కానీ కేవలం అతడు ఆరో సిక్స్ కొట్టకుండా ఆపగలిగితే చాలు. అలా చేస్తే, భారత్‌కి ఓ అరుదైన రికార్డుని అందించిన ఘనత యూవీకి దక్కకుండా వుంటుంది. అన్నింటికిమించి, ఆ రికార్డు క్రికెటర్‌కి బౌలింగ్ చేసిన ఫెయిల్యూర్‌గా తనకి మరో రికార్డు అంటగట్టకుండా వుంటుందనేది స్టువర్ట్ ఆలోచన కావచ్చు. కానీ యూవీ మాత్రం అదే స్పీడ్.. అదే మోషన్. స్టువర్ట్‌కి చుక్కలు చూపించడంలో ఏ మాత్రం కాంప్రమైజ్ కాకుండా.. ఆరో బంతిని కూడా బౌండరీ దాటించి అరుదైన రికార్డుని తన ఖాతాలో వేసుకున్నాడు. ఇక్కడ ఇంకో విశేషం ఏంటంటే, ఈ అరుదైన ఘట్టాన్ని కామెంటరీలో చెబుతున్న రవిశాస్త్రి కూడా ఇదే తరహాలో నమోదైన మరో నాలుగు రికార్డుల్లో ఓ రికార్డుని సొంతం చేసుకున్నోడే.